
PATVIRTINTA
Šilalės rajono savivaldybės tarybos 
2026 m. sausio 29 d. sprendimu 
Nr. T1-1


ŠILALĖS RAJONO SAVIVALDYBĖS VIEŠOSIOS TVARKOS BEI KRIZIŲ VALDYMO IR CIVILINĖS SAUGOS BŪKLĖS GERINIMO 2026–2028 METŲ PROGRAMA

I SKYRIUS
BENDROSIOS NUOSTATOS

1. Šilalės rajono savivaldybės (toliau – Savivaldybės) viešosios tvarkos bei krizių valdymo ir civilinės saugos būklės gerinimo 2026–2028 metais programoje (toliau – Programa) išdėstyti prioritetai, tikslai ir uždaviniai, susiję su Šilalės rajono savivaldybės viešosios tvarkos bei krizių valdymo ir civilinės saugos būklės gerinimu.
2. Siekiant įgyvendinti programos priemones, būtina stiprinti viešosios tvarkos bei krizių valdymo ir civilinės saugos pasirengimą reaguoti į susidariusias ir (ar) gresiančias ekstremalias situacijas, tinkamai jas valdyti ir koordinuoti.
3. Programa parengta vadovaujantis:
3.1.  Lietuvos Respublikos vietos savivaldos įstatymu;
3.2.  Lietuvos Respublikos biudžeto sandaros įstatymu;
3.3. Lietuvos Respublikos krizių valdymo ir civilinės saugos įstatymu;
3.4. Lietuvos Respublikos Vyriausybės 2011 m. vasario 17 d. nutarimu Nr. 184 „Dėl saugios savivaldybės koncepcijos patvirtinimo“;
3.5. Šilalės rajono savivaldybės 2025–2027 metų strateginiu veiklos planu.
4. Programoje vartojamos sąvokos atitinka Programos 3 punkte nurodytuose teisės aktuose vartojamas sąvokas. 
5. Šios programos įgyvendinimo laikotarpis – 2026–2028 metai. 
6. Programos vykdytojai – įstaigos ir organizacijos, galinčios užtikrinti viešąją tvarką, viešąjį saugumą, žmonių ir eismo saugumą, civilinę saugą, taip pat įstaigos ar organizacijos, vykdančios ir (ar) dalyvaujančios šalinant ekstremaliųjų situacijų padarinius. 
	
II SKYRIUS
VIEŠOSIOS TVARKOS BEI KRIZIŲ VALDYMO IR CIVILINĖS SAUGOS BŪKLĖ

7. Viešoji tvarka priklauso nuo esamos kriminogeninės būklės. Didžiausią nusikalstamų veikų skaičių sudaro vagystės, neblaivių asmenų nusikalstama veika, viešosios tvarkos pažeidimai.  Viešosios tvarkos pažeidimų Šilalės rajone daugiausia fiksuojama, kur yra didžiausia gyventojų koncentracija, tai – Šilalės mieste, Kvėdarnos, Pajūrio, Kaltinėnų, Laukuvos miesteliuose, masinėse žmonių susibūrimo vietose, laisvalaikio praleidimo vietose, vasaros metu prie vandens telkinių, todėl tikslinga prevencines programas organizuoti tose vietose, kuriose yra didžiausia gyventojų koncentracija. 
8. Civilinės saugos būklės gerinimo priemonė parengta atsižvelgiant į Lietuvos Respublikos krizių valdymo ir civilinės saugos įstatymą bei Lietuvos Respublikos Vyriausybės 2011 m. vasario 17 d. nutarimą Nr. 184 „Dėl Saugios savivaldybės koncepcijos įgyvendinimo patvirtinimo“. 
Šilalės rajono savivaldybės įstaigos, kurios atlieka ir (ar) padeda atlikti ekstremaliųjų situacijų ar ekstremaliųjų įvykių šalinimo darbus, neturi (ar joms trūksta) įrankių, asmens apsaugos priemonių, specialios aprangos, elektros generatorių – nutrūkus elektros tiekimui, jai užtikrinti. Šie trūkumai nustatyti civilinės saugos pratybų metu. Perspėjimo sirenomis sistema yra nepakankama (veikia 6 sirenos visame rajone) ir techniškai pasenusi, kas apsunkina gyventojų operatyvų informavimą apie gresiančią ar susidariusią ekstremalią situaciją.


III SKYRIUS
PROGRAMOS TIKSLAS PRIORITETAI IR UŽDAVINIAI 

9. Šios Programos tikslas – įgyvendinant ją greitai ir efektyviai sumažinti nelaimingų atsitikimų skaičių, užtikrinti viešąją tvarką, užtikrinti gyventojų saugumą vaizdo technikos pagalba, įgyvendinti saugios visuomenės koncepciją Savivaldybėje, būti pasirengus įvairių ekstremaliųjų situacijų likvidavimui bei jų padarinių šalinimui.
10. Programos prioritetai:
10.1. vykdyti viešosios tvarkos bei krizių valdymo ir civilinės saugos prevencinį darbą įmonėse, organizacijose bei privačiame sektoriuje;
10.2. teikti pagalbą įrangos įsigijimui savivaldybės įmonėms ir įstaigoms, kurios dalyvauja šalinant ekstremaliąsias situacijas ar įvykius, modernizuoti gyventojų parspėjimo sirenomis sistemą; 
10.3. kurti ir skatinti saugios savivaldybės kūrimą Savivaldybėje.
11. Programos uždaviniai:
11.1. sukurti gyventojų ir eismo saugumo užtikrinimui vaizdo stebėjimų kamerų tinklą Savivaldybėje; 
11.2. inicijuoti savanoriškų draugijų (policijos rėmėjai, savanoriai ugniagesiai ir pan.), padedančių užtikrinti gyventojų saugumą, steigimą;
11.3. vykdyti viešosios tvarkos palaikymą masinių, kultūrinių ir sportinių renginių metu;
11.4. didinti gyventojų aktyvumą dalyvaujant policijos prevencinėje veikloje;
11.5. stiprinti policijos ir visuomenės bendradarbiavimą;
11.6. atnaujinti ir plėsti gyventojų perspėjimo sirenomis sistemą Savivaldybėje;
11.7. gerinti krizių valdymo ir civilinės saugos būklę rajono įmonių ir įstaigų, kurios dalyvauja šalinant ekstremaliąsias situacijas ar įvykius.

IV SKYRIUS
LAUKIAMI REZULTATAI

12. Pagerės viešosios tvarkos bei krizių valdymo ir civilinės saugos prevencinis darbas, pasirengimas krizių valdymui bei gyventojų saugumo užtikrinimas, tarpinstitucinis bendradarbiavimas užtikrinant viešąjį saugumą bei likviduojant ekstremaliąsias situacijas.
13. Atnaujinta ir išplėsta Savivaldybės gyventojų perspėjimo sirenomis sistema.
14. Bus atnaujintas ir išplėstas dėl gyventojų saugumo vaizdo kamerų stebėjimo tinklas Savivaldybėje.
15. Bus užtikrinta apsauga švenčių ir (ar) masinių žmonių susibūrimo renginių metu.
16. Savivaldybės įstaigos, kurios dalyvauja likviduojant kilusias krizes, ekstremaliąsias situacijas ir (ar) ekstremaliųjų įvykius, bus aprūpintos apsaugos priemonėmis, būtiniausiai įranga bei įrankiais. 

V SKYRIUS
PROGRAMOS FINANSAVIMO PRIEMONĖS 

17. Programa finansuojama pagal šias priemones:
	Eil. Nr.
	Priemonės pavadinimas
	Vykdytojai
	Įvykdymo terminas

	1. 
	Viešosios tvarkos Prevencinių programų rengimas ir įgyvendinimas bendradarbiaujant su policija
	Tauragės apskrities vyriausiojo policijos komisariato Šilalės rajono policijos komisariatas
	Kasmet 2026–2028 m.

	2. 
	Saugios kaimynystės iniciatyvų rėmimas
	Tauragės apskrities vyriausiojo policijos komisariato Šilalės rajono policijos komisariatas
	Kasmet 2026–2028 m.

	3. 
	Viešųjų, nusikaltimams, pažeidimams palankių vietų stebėjimo vaizdo kameromis sistemos įdiegimas
	Šilalės rajono savivaldybės administracija
	Kasmet 2026–2028 m.

	4. 
	Krizių valdymo ir civilinės saugos būklės gerinimas
	Šilalės rajono savivaldybės administracija, Šilalės rajono savivaldybės įmonės/įstaigos, kurios dalyvauja krizių valdyme bei ekstremaliųjų situacijų (ar) ekstremaliųjų įvykių šalinime
	Kasmet 2026–2028 m.



VI SKYRIUS
PROGRAMOS ADMINISTRAVIMAS, PARAIŠKŲ PATEIKIMAS, 
SVARSTYMAS

18. Šią Programą administruoja asignavimų valdytojas – Savivaldybės administracija (toliau – Administracija).
19. Paraiškų atranką asignavimų valdytojas skelbia kasmet, Savivaldybės tarybai paskyrus rajono biudžete lėšas Programai finansuoti. Informaciją apie atranką Administracija skelbia Savivaldybės interneto tinklalapyje po Savivaldybės biudžeto patvirtinimo.
20. Paraiškas priima ir registruoja Administracija. Paraiškas vertina Savivaldybės viešosios tvarkos bei krizių valdymo ir civilinės saugos būklės gerinimo programos paraiškų atrankos komisija (toliau – Komisija). Komisijos sudėtį ir jos veiklos nuostatus tvirtina Savivaldybės meras savo potvarkiu. Komisijos sprendimai įforminami protokolu, kurį pasirašo Komisijos pirmininkas ir Komisijos sekretorius. Už Komisijos posėdžio protokolo parengimą atsako Komisijos sekretorius. Komisijos protokolas parengiamas ne vėliau kaip per 3 (tris) darbo dienas po Komisijos posėdžio. Komisijos protokolas registruojamas dokumentų valdymo sistemoje ,,Kontora‘‘ ir nukreipiamas Savivaldybės merui. Komisijos protokoliniai siūlymai Savivaldybės merui yra rekomendacinio pobūdžio.
21. Dalyvaujantys atrankoje pateikia:
21.1. tiksliai ir išsamiai užpildytą paraišką;
21.2. programai įgyvendinti reikalingų lėšų sąmatą.
22. Bendrieji paraiškų vertinimo kriterijai:
22.1. paraiškos atitikimas bendriesiems viešosios tvarkos palaikymo bei krizių valdymo ir civilinės saugos būklės gerinimui Savivaldybėje tikslams ir uždaviniams;
22.2.  paraiškos biudžeto detalumas, realumas ir ekonomiškumas;
22.3. veiklos tęstinumo galimybės;
22.4. mažesnės programos administravimo išlaidos.
23. Paraiškos, kurios neatitinka patvirtintos programos reikalavimų arba pateiktos po atrankos skelbime nurodytos datos, nefinansuojamos.
24. Komisija protokolą su mero rezoliucija apie paraiškas, laimėjusias atranką, ir sutarčių su laimėtojais projektus teikia Administracijos direktoriui.
25. Komisija ne vėliau kaip per 10 darbo dienų po paraiškų atrankos posėdžio raštu informuoja paraiškų teikėjus apie atrankos rezultatus.
26. Gavęs pranešimą, kad paraiška bus finansuojama, paraiškos teikėjas ne vėliau kaip per 15 darbo dienų privalo pateikti patikslintą detalizuotą paraiškos sąmatą Administracijos Centralizuotam buhalterinės apskaitos skyriui. Nepateikus patikslintos detalizuotos sąmatos per numatytą terminą, programa nefinansuojama ir jai skirtos lėšos grąžinamos į Savivaldybės biudžetą.
27. Administracijos direktoriui (ar jo įgaliotam asmeniui) pasirašius sutartį, skirtų lėšų pervedimas ir atsiskaitymas vykdomas pagal sutartyje numatytas sąlygas.
28. Programos lėšomis įgyvendinamus projektus koordinuoja Administracijos patarėjas (parengties pareigūnas) ir Savivaldybės mero potvarkiu sudaryta Komisija.

VII SKYRIUS
PROGRAMOS FINANSAVIMAS

29. Lėšos Programai yra numatomos kiekvienais metais Savivaldybės biudžete. Iš kitų šaltinių Programai skirtos lėšos gali būti panaudotos prekėms, paslaugoms ir turtui įsigyti.
30. Šios Programos įgyvendinimo pradžia – 2026 metai, pabaiga – 2028 metai.
31. Planuojamos lėšos:
31.1. 2026 m. – iki 45 000 Eur (keturiasdešimt penkių tūkstančių Eur);
31.2. 2027 m. – iki 50 000 Eur (penkiasdešimt tūkstančių Eur);
31.3. 2028 m. – iki 55 000 Eur (penkiasdešimt penkių tūkstančių Eur);


VIII SKYRIUS
ATSISKAITYMAS IR KONTROLĖ

32. Paraiškos formą tvirtina Administracijos direktorius Komisijos teikimu.
33. Administracijos direktorius (ar jo įgaliotas asmuo) sudaro sutartį su įstaiga ar organizacija, kurios programa pripažinta laimėjusia.
34. Administracijos direktorius įsakymu tvirtina finansuojamos programos sąmatą.
35. Programų sąmatos gali būti tikslinamos Administracijos direktoriaus įsakymu, Komisijos teikimu, esant Programos vykdytojo raštiškam prašymui.
36. Konkrečiai Programai paskirtos lėšos negali būti naudojamos kitoms reikmėms.
37. Už Programos lėšų tikslingą ir teisingą panaudojimą atsako programos vykdytojas. Programos vykdytojas, įvykdęs Programos numatytas veikas, Programos asignavimų valdytojui pateikia ataskaitas apie Programos vykdymo eigą, panaudotas lėšas, ne vėliau, kaip iki einamųjų metų gruodžio 15 d.
38. Nepanaudotos Programos lėšos turi būti grąžintos į finansavimo sutartyje nurodytą Administracijos lėšų sąskaitą ne vėliau kaip per 2 savaites po Programos įgyvendinimo pabaigos.
39. Išaiškėjus, kad Programos lėšos buvo panaudotos ne pagal paskirtį, Programos vykdytojas privalo lėšas grąžinti į sutartyje nurodytą Administracijos sąskaitą ne vėliau kaip per 15 darbo dienų nuo Komisijos pranešimo apie netinkamai panaudotas lėšas dienos.
40. Administracijos Centralizuoto vidaus audito skyrius kontroliuoja Programos lėšų naudojimą.
41. Ginčai sprendžiami Lietuvos Respublikos įstatymų nustatyta tvarka.
42. Programa gali būti papildoma, keičiama ar pripažįstama netekusia galios Šilalės rajono savivaldybės tarybos sprendimu.

                                            _______________________



